Takáč, Richard, poslanec NR SR (2021-02-05):
Ďakujem veľmi pekne za slovo. Vážený pán predsedajúci, pani ministerka, kolegyne, kolegovia, ja začnem svoje vystúpenie trošku inak. Mal som taký jeden príbeh pred nejakými tromi mesiacmi, s jedným známym som sa stretol a rozprával. A bavili sme sa o tom, akým spôsobom hlasujeme ako opozícia. A pýtal sa ma na to, že úplne inak fungujeme ako v predchádzajúcich volebných obdobiach, lebo v predchádzajúcich volebných obdobiach to väčšinou fungovalo tak, že skoro vždy opozícia hlasovala proti tomu, čo predkladala koalícia. Ja si myslím, že v tomto volebnom období aj pri tom, čo nás všetkých tu trápi, a to je COVID a pandémia, môžeme registrovať to, že fakt sa snažíme aj my v opozícii vždy podporiť veci, ktoré sú dobré. Zákony, ktoré majú pomôcť, zahlasujeme. Mali sme to možnosť vidieť pri jednotlivých hlasovaniach, kde sme veľakrát jednomyseľne odhlasovali jednotlivé zákony. Čo sa týka tohto, chcem povedať, že aj diskusia k plánu obnovy by mala byť spoločná, by mala byť naprieč koalícii a opozícii. A ja si práve preto považujem za to, že otvoriť diskusiu by sme mali tu v tomto pléne. Myslím si, že tak, ako tu teraz sedíme a rokujeme, by sme mali rokovať aj k plánu obnovy a mali by sme hľadať spoločnú cestu k tomu, ako využiť týchto 6 mld. eur. Tieto peniaze nebudú využité za dva, za tri roky a tieto peniaze budú mať dopad na Slovensko desať, pätnásť a možnože viacej rokov. Preto by som vás chcel, kolegyne, kolegovia, poprosiť o podporu tohto, aby sme vedeli tieto veci prediskutovať tu v pléne. A dovoľte mi aj k samotnému plánu obnovy. Určite si všetci dobre pamätáte, keď minulý rok sa tak veľkolepo vrátil Igor Matovič z Bruselu a oznamoval, koľko miliárd dostaneme. A bolo nám oznámené, že skoro 6 mld. dostaneme v rámci plánu obnovy, ktoré budú môcť byť využité u nás na Slovensku v rámci pomoci pri COVID-e. Bolo to tu už povedané. Boli sľúbené veľkolepé a otvorené, transparentné diskusie cez celé leto. A v skutočnosti na jeseň sme sa dozvedeli, že žiadne diskusie neprebehli. A samotný plán obnovy sa robil v takom, by som povedal, v úplne utajenom režime. Určite viete, však ste hlasovali proti, vy čo ste v koalícii, sme sa snažili predložiť viacero uznesení aj zmenu programu, aj samotné zaviazanie vlády Slovenskej republiky v rámci plánu obnovy, lebo sme mali snahu ako opozícia, myslím si, veľmi intenzívne diskutovať. Myslím si, že máme aj odborníkov v našich radoch, ktorí vedia pomôcť tomu, aby sa čo najlepšie vedelo využiť týchto 6 mld. eur pre Slovensko, pre ľudí, ktorí tu žijú, tak aby sme pomohli nám, ktorí sme tu. Samozrejme, že ani jedno uznesenie ste nám neschválili. A potom sme sa dozvedeli len potichu, že minister financií poslal do Bruselu viac ako 100-stranovú nejakú knižku, ktorá bola nazvaná ako plán obnovy zo Slovenska, bola poslaná do Bruselu. V rámci januára sme sa dozvedeli, tak diskrétne a potichu, že Brusel nám tento plán obnovy vracia na prepracovanie. Teraz sme sa dozvedeli, pán poslanec Potocký povedal, že teda asi, pravdepodobne bude nejaká diskusia, vítame každú aktivitu. Ale ja by som skôr uvítal tú, že by sme sa mohli v rámci tohto pléna porozprávať a prediskutovať všetky tie veci v rámci tých jednotlivých rezortov, ktoré majú byť využité tieto financie. Som znepokojený a zhrozený tým, že sú tu také šumy, že sa má týchto necelých 6 mld. rozdeliť spôsobom podľa výsledku politických strán. Lebo to je podľa mňa úplne politikárčenie. Ako tie peniaze musia byť rozdelené podľa potrieb občanov, ktoré treba využiť v rámci jednotlivých ministerstiev. Myslím si, že rozdeľovanie podľa tohto kľúča, a to podľa toho, ako dopadli voľby minulý rok, je úplne nesprávne. Dovoľte mi ešte povedať v rámci oblasti, ktorej sa venujem, a to je oblasť pôdohospodárstva, čiže ministerstvo pôdohospodárstva, v rámci ministerstva pôdohospodárstva pán minister Mičovský minulý rok pri spracovaní podkladov a predkladaní toho, že čo by sme si vedeli predstaviť v rámci rezortu pôdohospodárstva z plánu obnovy, sme sa dozvedeli, že pán minister navrhol 2,4 mld. eur na to, aby z tohto plánu obnovy mohlo byť pre ministerstvo pôdohospodárstva. Boli tam fakt fantastické veci. A ja som bol veľmi rád, že takáto suma bude v rámci plánu obnovy pre rozvoj ministerstva pôdohospodárstva rozdelená. Potom sme sa dozvedeli informácie, že pán minister vyhlásil, že bude rád, ak to bude 1,2 mld. A nakoniec vyhlásil, že pokiaľ to nebude ani jedna miliarda, tak nemá čo na svojej stoličke robiť. Bohužiaľ, tá realita v rámci toho rezortu teda pána Mičovského, ktorý posunul, resp. čo sa z toho jeho, čo chcel, pretavilo do plánu obnovy, ktorý bol poslaný koncom minulého roka, bohužiaľ, realita bola taká, že to bolo niekoľko miliónov eur a nakoniec to boli pár miliónov eur na pozemkové úpravy. Neboli to vôbec tie veci, ktoré chcel, a to modernizovať potravinárstvo, zefektívniť a zmodernizovať závlahový systém na Slovensku, prírode blízke obhospodarovanie lesa a množstvo ďalších vecí, ktoré by pomohlo na Slovensku poľnohospodárom, potravinárom a lesníkom v rámci fungovania. Pevne verím, pevne verím, že týchto pár miliónov, ktoré tam boli navrhnuté, a nakoľko teda máme tie informácie, že plán obnovy nám bol vrátený na prepracovanie, tak pevne verím, že aj v rámci ministerstva pôdohospodárstva dôjde k navýšeniu finančných prostriedkov. A hlavne si želám a pevne verím, že to je taký spoločný cieľ, aby tie peniaze boli rozdelené podľa toho, ako to potrebujú občania na Slovensku, podľa toho, ako jednotlivé rezorty majú svoje veci nastavené, a nie podľa toho, ako boli percentuálne politické výsledky volieb minulý rok. Kolegyne, kolegovia, ja vás chcem poprosiť o podporu, lebo nemyslím si, že to dopadne tak v konečnom dôsledku, že tá diskusia sama z vlády príde sem, že poďte, poslanci Národnej rady, diskutovať o tom, ako má ten plán obnovy vyzerať. Ďakujem veľmi pekne.